
ΑΝΑΚΟΙΝΩΣΗ ΑΝΟΙΧΤΗΣ ΠΡΟΣΚΛΗΣΗΣ ΜΕ ΤΙΤΛΟ: ΔΙΑΔΙΚΤΥΑΚΗ ΔΙΑΔΡΑΣΤΙΚΗ ΠΥΛΗ ΣΥΜΒΟΥΛΕΥΤΙΚΗΣ ΚΑΙ ΕΠΑΓΓΕΛΜΑΤΙΚΟΥ ΠΡΟΣΑΝΑΤΟΛΙΣΜΟΥ ΓΙΑ ΕΦΗΒΟΥΣ

Ο επαγγελματικός προσανατολισμός των νέων γίνεται προτεραιότητα του Υπουργείου Παιδείας. 
Μία νέα Διαδικτυακή Διαδραστική Πύλη, που θα συγχρηματοδοτηθεί από το Ευρωπαϊκό Κοινωνικό Ταμείο (ΕΚΤ) μέσω του Επιχειρησιακού Προγράμματος «Εκπαίδευση και Δια Βίου Μάθηση», θα παρέχει στους εφήβους ένα οργανωμένο σύστημα υπηρεσιών συμβουλευτικής και επαγγελματικού προσανατολισμού. 
Μέσω μιας εφαρμογής διαχείρισης σταδιοδρομίας  -με γραφικά και εικόνες από τη σύγχρονη κοινωνική και επαγγελματική ζωή- ο μαθητής θα υποστηρίζεται στο σχεδιασμό της εκπαιδευτικής και επαγγελματικής του πορείας. Πρόκειται για ένα φιλικό και νεανικό εργαλείο που θα βοηθάει τους εφήβους να διερευνήσουν τις προσωπικές τους ικανότητες και δεξιότητες, να διαμορφώσουν θετική αυτοεκτίμηση και να γνωρίσουν καλύτερα τον εαυτό τους. 

Ακόμη, θα τους δοθεί η δυνατότητα να απευθύνουν ερωτήματα και να λαμβάνουν απαντήσεις από ειδικούς επιστήμονες του χώρου.

Σε μορφή βίντεο, θα προβάλλονται αντιπροσωπευτικά επαγγέλματα από κάθε εργασιακό τομέα, συνεντεύξεις υπαρκτών προσώπων – εκπροσώπων εργαζομένων και παρουσιάσεις δεξιοτήτων που απαιτούνται για την άσκηση κάποιων επαγγελμάτων. 

Επιπλέον, ένα ψηφιοποιημένο εγχειρίδιο Επαγγελματικού Προσανατολισμού -βασισμένο στις αρχές της σύγχρονης συμβουλευτικής - θα βοηθά τους νέους να θέσουν τους επαγγελματικούς τους στόχους και να πάρουν τις κατάλληλες αποφάσεις για την υλοποίησή τους. 

Η σημασία του Προσωπικού Χαρτοφυλακίου (Portofolio) στην επαγγελματική ανάπτυξη του ατόμου, θα αναδειχθεί μέσα από ένα ψηφιακό εργαλείο που θα βοηθάει τον μαθητή να προετοιμάσει τον δικό του φάκελο. 

Τέλος, θα ανανεωθεί και θα εμπλουτιστεί το περιεχόμενο Βάσεων Δεδομένων που έχουν ήδη αναπτυχθεί από το Εθνικό Κέντρο Επαγγελματικού Προσανατολισμού (ΕΚΕΠ). Πρόκειται για τις Βάσεις ΠΛΟΗΓΟΣ και ΙΧΝΗΛΑΤΗΣ που πλέον θα συνδεθούν με την Διαδικτυακή Διαδραστική Πύλη και θα αναπτυχθούν περαιτέρω ώστε να παρέχουν έγκυρη, αποτελεσματική και επικαιροποιημένη πληροφόρηση για θέματα Εκπαίδευσης, Κατάρτισης και Επαγγελματικού Προσανατολισμού. 

Με τη νέα δράση του Υπουργείου Παιδείας, αναγνωρίζεται η ανάγκη σωστής ενημέρωσης πριν από τη λήψη αποφάσεων σταδιοδρομίας και δίνεται η ευκαιρία στους νέους να ονοματίσουν τα οράματα και να υλοποιήσουν τους στόχους τους. 

Στο πλαίσιο αυτό, δημοσιεύεται σήμερα πρόσκληση για υποβολή προτάσεων στο Επιχειρησιακό Πρόγραμμα «Εκπαίδευση & Δια Βίου Μάθηση» για την πράξη με τίτλο  «Διαδικτυακή Διαδραστική Πύλη Συμβουλευτικής και Επαγγελματικού Προσανατολισμού για Εφήβους» 
